Yamajam chicham apajuinu Takasbau 2\nWakaní Pegkeji aents aidau egkemtugbau\n1 Tsawan jista Pentecostés tutai tsawagmatai, ashí Jisusa nemajin aidauk dita tuke ijuntaijin jeganum ijunjajui. 2 Nunik nui ijunai, dase minak wajukea imatuk nayaimpinmaya senchi uutun, ashí nu jeganum batsatuk antukajui. 3 Nu imatbaunmaya jiiya numamtin, ashí aents nui ijununak makí makichik buuken pekaamtujui. 4 Nunikmatai Wakaní Pegkejishkam ashí aentsun egkemtujajui, dutika Wakaní Pegkeji chichamtikam tikich chichaman chichaidau.\n5 Nunú tsawantinig Judío Apajuinun puyatjus umin aidau, tikich nugkanum batsamin aidaushkam Jerusalén jista asamtai ijunjajui. 6 Nunú imatuk uutbaun antukag kuashat aents aidau ijunjaju, nunikmag makí makichik ditá chichamen chichaidaun antukag puyatkajui. 7 Nunikag puyatkag ditak pempentunisag:\n—¿Ju aents aina jujú Galileanmaya ainatsuak? 8 ¿Nuninaitkujash utusaya imatiksash ii chichamenash chichainawa? 9 Juwig ijunjaje: Partianmaya, Medianmaya, Elamnumia, Mesopotamianmaya, Judeanmaya, Capadocianmaya, Pontonmaya, Asianmaya, 10 Frigianmaya, Panfilianmaya, Egiptunmaya, juka ditak nugka Libia tutaya nuwiya, Cirene tutaiya nuna nagkaikiag atushat batsamin ainawai. Tuja Roma batsatushkam, 11 wajumak judío aidau, nuigtú tikich ayatak judío atajai tumabiag judío waigkú aidaujai kaunkaje. Tuja Cretanmaya aidaushkam, Arabianmaya aidaujai kaunkaje. ¡Jutiishkam ashí iina chichamen Apajuí imanjin pachis etsejuina duka shiig antuinaji! —tudayinau.\n12 Nuna tusag ashí aents aidauk senchi puyatkag:\n—¿Wajukaya junash juninawa? —tudayinau.\n13 Juna aatus tuinai, tikich aidauk tuke aneas dushikinak:\n14 Tusa tiagtai Pedro ditá kumpají aidaujai ijunag eketu wajakí senchi chichaká: “Mina pataag judío aidauwah, ashí Jerusalén batsamin aidauwah, jujú shiig antuktajum wi titatjim nu. 15 Atum nampejaje tukagtajum duka nuninchauwai, kashikiajamah. 16 Ii juniag juka duwik Apajuí etsegtin Joel nuniktinai tibauwa nu uminkui juniaji, duka:\n17 ‘Ashí aents aidaunak, tsawan inagnamunum Wakaní Pegkejin susatnaitjai.\nDutikamu asag ditá uchijí aidau, nawanji aidaushkam mina pachittsag etsejiagtinai.\nDatsauch aidaunak paantak iwaintakun, muuntuch aidaun kajanum iwaintuktinaitjai.\n18 Wakaní Pegkejiya nunak, aishmag mina nemagtuidaun,\nnuwa aidaujaí betek amastinuitjime.\nDutikawajam duwi mina pachittsagmek etsegtugtinuitjume.\n19 Nayaimpinmaya ishamain aidaun iwaintuktinuitjime.\nNugkaashkam duwikish wainkashbaun iwaintuktinuitjime numpan, jiin,\nnugkanum senchi bukuitamun.\n20 Etsag etsanjashtinai, nantushkam numpa kapantuwa iman wajastinai,\neke Apu Apajuí minitin tsawan iman atina nu jegatsaig.\n21 Ashí aents Apu Apajuin segauk uwemjagtinai’, tawai.\n22 “Israel aents aidautigmesh wi chichaakui antuktajum: Jisus Nazaretnumiaya nuna Apajuí niina senchijin susauwai, dutikam aents dutikmainchaun atumin iwaintugmakajui, dekaskeapi tujuttinme tau asa, duka atumek shiig dekagme. 23 Tujash Apajuí yaunchuk nunikti tiu asamtai, atum achikjum aents pegkegchau aidaunum sujukuitjume, dita numinum achijag maatnume, tusajum. 24 Tujash Apajuí ataktú inankiuwai ni jaak najaimak waittsamujiya nuna agkanmitka, dutikamu asa jaamua duka Jisusnak depetkachui.\n25 “Davidchakam Jisusan pachis agajui:\n‘Wainbaijai mina Apujuk tuke wijai pujaun,\nmina untsujuinini, makichkish ishamain ajiní tujutu asa.\n26 Nuaduí mina anentaijuish shiig aneajai nuniakun shiig aneasan kantamjai,\njakanush nantaktinapitja tau asan.\n27 Apajuiyah, mina wakanjuk ukumatainmagkek amek idaitugsashtatme.\nTuja amina inakem pegkegma duka kaugtí tusamkesh idaisashtatme.\n28 Ame inaktugsauwaitme jinta pujutnum ekagta nunú.\nDutijuam amek minai pujau asam, minashkam shiig aneemtijusuitme.’\n29 “Yatsug aidauh, shiig dekaji jutii aidautik iina muunji David aajakua nu jakamtai ukusbauwa duka. Nu ukusbauk yamaikishkam awai. 30 Tujash Davitak Apajuin etsegtin asa dekaajakuí, Apajuí chicham yapajimainchaun anagkuak, ni wegantunum makichik akiinatna nu Apu atinai tusa. 31 Nuna aatus ujaam dekau asa, Kristu maawagmatai, Apajuí ukusbaunmag idaitsuk, inankimu asa kaugchatnunashkam nuniktinai tusa etsejujakuí. 32 Nunú Jisusan Apajuí inankiuwa duka, jutii ashí wainkau asaja etsegtuinaji. 33 Dutikam nantakí niina Apají inamtaijin untsujin ekeemsauwai. Nunik Apajuí Wakaní Pegkejin amastinaitjime tusa anagkagtuauwa nuna awetugmamu minamu antukugme, waintash yamai wainjum nuuwai. 34 Nayaimpinum wakauwa duka Davidchauwai, nigki juna agak:\n‘Apu mina Apujun chichajak, ekeemsata mina untsujuí,\n35 nunikamin wi amina shiwajum aidaunak amina dawemin ikautkatjame,\ndutikamtai ame wajuk dutikattame nu dutikamnum’, tiuwai.\n36 “Duka ashí Israel aents aidautik shiig dekamain ainaji, nunú Jisus atum achigjum mauwaitjum nuna, Apajuí atumi Apujum ema ni Uwemtikagtin atí tusa etegkauwai.”\n37 Nunú tabaun antukag puyatuk kuashat wake besemag anentaimjag, Pedron, nuigtú tikich aidau Jisus chicham etsegtugkatajum tusa etegkamu aina nuna iniinak:\n—Yatsug aidauh, ¿tujash jutiish wajukmainaitji? —tuidau.\n38 Tiagtai Pedro ayaak:\n—Tudau takat idaikujum pujutjum yapajiatajum, nunikjum makí makichik Jisukristu daajin yamimagtajum. Nuniagmin Apajuí tudaugmin tsagkugtamjag, Wakaní Pegkejinash amastinme. 39 Apajuí anagkagtuamun Joel tiuwa duka atumdau, atumi uchijum aina nudaun, nuigtushkam ashí nugkanum atushat batsataina nudaunush atinun tiuwai. Nunak iina Apuji iina Apajuijiya nu aents aidaun midau atinme tusa untsuktin asa, tiuwai.\n40 Nuna ti, tikichnashkam kuashat chichaman aents aidaun tiuwai:\n—Aents pegkegchau takaina duka atumek uwemtugtajum.\n41 Tusa Pedro tabaun antukag dekaskeap tawa tuidauk, kuashat aents yamimakajui. Nunú tsawantinig Jisusan dekaskeapi tuidauk tres mil aents kawegkajui. 42 Jisus chicham etsegtugkatajum tusa etegjamu aidau jintintuamun betek umiinak, shiig ijuntsag pempentunisag yainidau dita ajuinamujijai. Nuninak Apajuin aujuinak ijunjag, Jisus minak anentaimjuttsajum pag yuwatajum tibauwa dutiksag yuwidau.\nNagkamchak Jisusa nemagkaju aidau pujutji\n43 Jisus chicham etsegtugkatajum tusa etegjamu aidau, aents dutikmainchaun kuashat iwainaja takaamun wainkag puyatjusag diidau. 44 Nuninak Jisusan dekaskeapi tusag nemajuidauk shiig ijuntsag batsataidau, nuninak ashí ditá wajiiji ajuinamujai atsubiagtaik iikdaisag sudayidau. 45 Nunidau asag, ditá wajiijin sujukag, nugkenashkam sujuk, makí makichik atsumainamun diis kuichkin akandayidau. 46 Kashí kashinig jega Apajuí ememattainum ijuntsagké aidau, nuninak Jisus mina anentaimjuttsajum pag yuwatajum, tibauwa nuna ditá jeen ijunjag shiig anendaisag dakujusag yuwinak, 47 Apajuin emematuidau. Imadiagtai ashí aents aidaushkam wakejus diinau. Nunidau asagmatai Apajuishkam kashí kashinig aentsun uwemtikak ikaweau.